Source: http://legislatie.just.ro/Public/DetaliiDocumentAfis/157069
Timestamp: 2019-09-20 02:27:45+00:00

Document:
privind protecția desenelor și modelelor*)
Publicat în MONITORUL OFICIAL nr. 242 din 4 aprilie 2014
Notă ... *) Republicată în temeiul art. 248 din Legea nr. 187/2012 pentru punerea în aplicare a Legii nr. 286/2009 privind Codul penal, publicată în Monitorul Oficial al României, Partea I, nr. 757 din 12 noiembrie 2012, cu modificările ulterioare.Legea nr. 129/1992 a mai fost republicată în Monitorul Oficial al României, Partea I, nr. 876 din 20 decembrie 2007 și ulterior a mai fost modificată prin Legea nr. 76/2012 pentru punerea în aplicare a Legii nr. 134/2010 privind Codul de procedură civilă, publicată în Monitorul Oficial al României, Partea I, nr. 365 din 30 mai 2012, cu modificările ulterioare. + Capitolul I Dispoziții generale + Articolul 1(1) Drepturile asupra desenelor și modelelor sunt dobândite și protejate în România prin înregistrare la Oficiul de Stat pentru Invenții și Mărci, denumit în continuare O.S.I.M., în condițiile prezentei legi.(2) Prezenta lege se aplică desenelor și modelelor ce fac obiectul unei înregistrări sau solicitări de înregistrare în România ori care își produc efectele în România, ca urmare a unei protecții comunitare sau internaționale.(3) Străinii cu domiciliul sau sediul în afara teritoriului României beneficiază de prevederile prezentei legi în condițiile convențiilor internaționale privind desenele și modelele, la care România este parte. + Articolul 2În înțelesul prezentei legi, termenii sau expresiile de mai jos se definesc după cum urmează:a) Aranjamentul de la Haga - Aranjamentul privind depozitul internațional de desene și modele industriale, adoptat la Haga la 6 noiembrie 1925, cu modificările și completările ulterioare, la care România a aderat prin Legea nr. 44/1992; ... b) autor - persoana fizică sau un grup de persoane fizice constituit pe baza unei înțelegeri, care a creat desenul sau modelul; ... c) certificat de înregistrare - titlul de protecție acordat de O.S.I.M. pentru desenele și modelele înregistrate; ... d) desen sau model - aspectul exterior al unui produs sau al unei părți a acestuia, redat în două sau trei dimensiuni, rezultat din combinația dintre principalele caracteristici, îndeosebi linii, contururi, culori, formă, textură și/sau materiale ale produsului în sine și/sau ornamentația acestuia; ... e) desen sau model comunitar - desenul sau modelul protejat în condițiile Regulamentului nr. 6/2002/CE, publicat în Jurnalul Oficial al Comunităților Europene L nr. 3 din 5 ianuarie 2002, de către Oficiul pentru Armonizare în Piața Internă, cu efect pe întregul teritoriu al Comunităților Europene; ... f) detalii nesemnificative - acele elemente grafice sau de formă, care nu determină caracterul individual al desenului sau modelului; ... g) înregistrare - modul de dobândire a drepturilor asupra desenelor și modelelor în temeiul prezentei legi sau al convențiilor internaționale la care România este parte; ... h) mandatar autorizat - persoana care exercită profesiunea de consilier în proprietate industrială în condițiile legii și care poate reprezenta o parte interesată în procedurile în fața O.S.I.M.; ... i) produs - orice articol obținut printr-un proces industrial sau artizanal, conținând printre altele și elemente concepute spre a fi asamblate într-un produs complex, ambalaje, forme de prezentare, aranjamente, simboluri grafice, caractere tipografice; programele de calculator nu sunt considerate produs; ... j) produs complex - un produs compus din elemente multiple ce pot fi înlocuite de o manieră care să permită dezasamblarea și reasamblarea produsului; ... k) solicitant - persoana fizică sau juridică ce solicită la O.S.I.M. înregistrarea, respectiv eliberarea unui certificat de înregistrare a unui desen sau model; ... l) titular - persoana fizică sau juridică căreia îi aparțin drepturile conferite prin înregistrarea desenului sau modelului și pentru care se eliberează certificatul de înregistrare. ... + Articolul 3(1) Dreptul la eliberarea certificatului de înregistrare aparține autorului desenului sau modelului ori succesorului său în drepturi, pentru desenele și modelele create în mod independent.(2) În cazul în care mai multe persoane au creat în mod independent un desen sau model, dreptul la eliberarea certificatului de înregistrare aparține persoanei care a depus prima cererea de înregistrare.(3) În cazul în care desenul sau modelul a fost creat ca urmare a unor contracte cu misiune creativă sau de către salariați, în cadrul atribuțiilor de serviciu, dreptul aparține persoanei care l-a comandat. + Articolul 4Până la proba contrară, solicitantul este prezumat a avea dreptul la eliberarea certificatului de înregistrare a desenului sau modelului. + Articolul 5(1) Drepturile asupra unui desen sau model dobândite conform prezentei legi nu prejudiciază drepturile asupra desenelor sau modelelor neînregistrate, mărcilor și altor semne distinctive, brevetelor de invenție și modelelor de utilitate, caracterelor tipografice, topografiilor de produse semiconductoare.(2) Protecția desenului sau modelului înregistrat în conformitate cu prezenta lege nu exclude și nu prejudiciază protecția prin drept de autor a acestuia. + Capitolul II Condiții pentru protecția desenelor și modelelor + Articolul 6(1) Obiectul cererii poate fi înregistrat în măsura în care constituie un desen sau model, în sensul art. 2, este nou și are un caracter individual.(2) Un desen sau model este considerat nou dacă niciun desen ori model identic nu a fost făcut public înaintea datei de depunere a cererii de înregistrare sau, dacă a fost revendicată prioritatea, înaintea datei de prioritate.(3) Se consideră că desenele sau modelele sunt identice dacă trăsăturile lor caracteristice diferă numai în ceea ce privește detaliile nesemnificative.(4) Se consideră că un desen sau model are caracter individual dacă impresia globală pe care o produce asupra utilizatorului avizat este diferită de cea produsă asupra unui asemenea utilizator de orice desen ori model făcut public înaintea datei de depunere a cererii de înregistrare sau, dacă a fost revendicată prioritatea, înaintea datei de prioritate.(5) La evaluarea caracterului individual trebuie să se ia în considerare gradul de libertate a autorului în elaborarea desenului sau modelului.(6) Dacă un desen sau model aplicat la un produs ori încorporat într-un produs constituie o parte componentă a unui produs complex, acesta va fi considerat nou și având caracter individual numai dacă sunt îndeplinite cumulativ următoarele condiții:a) partea componentă, odată încorporată în produsul complex, rămâne vizibilă pe durata utilizării normale a acestuia; utilizare normală înseamnă utilizarea de către beneficiar, fără a include întreținerea sau reparațiile; ... b) caracteristicile vizibile ale părții componente îndeplinesc ele însele condițiile privind noutatea și caracterul individual. ... + Articolul 7(1) În sensul aplicării art. 6, se consideră că un desen sau model a fost făcut public dacă a fost publicat ori dezvăluit în alt mod, expus, utilizat în comerț, cu excepția situațiilor în care aceste evenimente nu ar fi putut, în mod rezonabil și în cadrul activității obișnuite, să devină cunoscute cercurilor specializate din sectorul în cauză care acționează în cadrul Uniunii Europene înainte de data de depunere a cererii de înregistrare sau, dacă a fost invocată o prioritate, înaintea datei de prioritate. Cu toate acestea, nu se va considera că desenul sau modelul a fost făcut public pentru simplul motiv că a fost dezvăluit unei terțe persoane în condiții explicite sau implicite de confidențialitate.(2) În aplicarea art. 6 alin. (2) și (4), divulgarea nu este luată în considerare dacă desenul sau modelul pentru care se solicită protecție a fost făcut public:a) de către autor sau succesorul său în drepturi ori de către un terț pe baza informațiilor furnizate sau actelor îndeplinite de autor sau succesor; ... b) în perioada de 12 luni precedând data de depozit a cererii de înregistrare sau, dacă o prioritate este revendicată, la data de prioritate. ... (3) Dispozițiile alin. (2) sunt aplicabile și în situația în care desenul sau modelul a fost făcut public, ca urmare a unui abuz în legătură cu autorul sau succesorul său. + Articolul 8(1) Desenul sau modelul care este determinat exclusiv de o funcție tehnică nu poate fi înregistrat.(2) Nu poate fi înregistrat un desen sau model care trebuie reprodus în forma și la dimensiunile exacte, pentru a permite ca produsul în care acesta este încorporat sau căruia îi este aplicat să fie conectat mecanic ori amplasat, în jurul sau pe un alt produs, astfel încât fiecare produs să își poată îndeplini funcția proprie.(3) Poate fi înregistrat un desen sau model care permite asamblări sau conexiuni multiple între produsele interschimbabile în cadrul unui sistem modular. + Articolul 9Sunt excluse de la protecție desenele sau modelele contrare ordinii publice sau bunelor moravuri. + Capitolul III Înregistrarea și eliberarea titlului de protecție + Articolul 10(1) Cererea de înregistrare a unui desen sau model trebuie să cuprindă:a) solicitarea de înregistrare a desenului sau modelului; ... b) datele de identificare a solicitantului; ... c) numărul de desene sau modele pentru care se solicită protecția; ... d) indicarea produselor în care este încorporat desenul sau modelul, dacă este cazul; ... e) descrierea elementelor noi, caracteristice desenului sau modelului pentru care se solicită protecția, așa cum apar în reprezentările grafice depuse; ... f) numele autorilor sau o declarație pe răspunderea solicitantului că autorii au renunțat la dreptul de a fi menționați în cerere și/sau în publicațiile desenului sau modelului; ... g) reprezentările grafice ale desenului sau modelului, în 3 exemplare. ... (2) Cererea de înregistrare mai poate conține, după caz, și alte elemente care nu condiționează data depozitului reglementar:a) datele de identificare a mandatarului autorizat, în cazul în care acesta a fost desemnat în cererea de înregistrare; ... b) actele de prioritate, în cazul în care se invocă una dintre prioritățile prevăzute la art. 16 și 17; ... c) solicitarea amânării publicării; ... d) procura de reprezentare în fața O.S.I.M.; ... e) declarația indicând informațiile care, după cunoștința solicitantului, permit să se dovedească îndeplinirea condițiilor de acordare a protecției desenului sau modelului pentru care se solicită înregistrarea. ... + Articolul 11(1) Reprezentările grafice trebuie să redea complet desenul sau modelul care face obiectul cererii de înregistrare, astfel încât caracteristicile sale estetice să fie evidențiate. În caz contrar, cererea de înregistrare se respinge. Reprezentările grafice trebuie să fie de o calitate suficientă, pentru ca toate detaliile desenului sau modelului să fie evidențiate și publicarea să fie posibilă.(2) În cazul unui desen, reprezentările grafice pot fi însoțite de 3 specimene.(3) Nu se admit la înregistrare desene sau modele reprezentate grafic în mod schematic sau de principiu. + Articolul 12(1) Cererea de înregistrare și descrierea, prezentate conform art. 10 și redactate în limba română, însoțite de reprezentările grafice ale desenului sau modelului ori, după caz, de specimene, se depun la O.S.I.M. și constituie depozitul reglementar.(2) O.S.I.M. înregistrează cererea dacă sunt depuse minimum următoarele: o cerere care să conțină solicitarea de înregistrare a desenului sau modelului, datele de identificare a solicitantului și reprezentările grafice sau specimenele, într-un exemplar.(3) Dacă în termen de două luni de la data depunerii cererii de înregistrare conform alin. (2) nu sunt depuse completările necesare pentru constituirea depozitului reglementar conform alin. (1), cererea de înregistrare se respinge.(4) Data depozitului reglementar este data la care au fost depuse documentele prevăzute la alin. (2) sau data care rezultă din tratatele ori convențiile privind desenele sau modelele la care România este parte.(5) Cererea de înregistrare având dată de depozit se înscrie în Registrul cererilor depuse.(6) Registrul cererilor depuse poate să fie realizat atât pe format hârtie, cât și în format electronic. + Articolul 13(1) În procedurile în fața O.S.I.M. solicitantul înregistrării sau succesorul său în drepturi poate fi reprezentat de un consilier în proprietate industrială autorizat.(2) Pentru persoanele care nu au domiciliul sau sediul pe teritoriul României, reprezentarea conform alin. (1) este obligatorie, cu excepția depunerii cererii. + Articolul 14(1) Un depozit multiplu poate cuprinde mai multe desene sau modele ale aceleiași categorii de produse, în conformitate cu clasificarea internațională a desenelor și modelelor.(2) Desenele și modelele care fac obiectul unui depozit multiplu trebuie să satisfacă o regulă de unitate de concepție, de unitate de producție sau de unitate de utilizare ori trebuie să aparțină aceluiași ansamblu sau aceleiași compoziții de articole. + Articolul 15Depozitul reglementar asigură solicitantului un drept de prioritate, cu începere de la data constituirii acestuia, față de orice alt depozit ulterior privind același desen sau model. + Articolul 16(1) Persoanele fizice sau persoanele juridice ale statelor părți la convențiile la care România este parte beneficiază de un drept de prioritate de 6 luni, cu începere de la data primului depozit, dacă solicită protecția în acest termen, pentru același desen sau model.(2) Se recunoaște un drept de prioritate de 6 luni, întemeiat pe un depozit de model de utilitate. + Articolul 17Dacă solicitantul a prezentat anumite produse și servicii în cadrul unei expoziții internaționale oficiale sau oficial recunoscute, în sensul Convenției privind expozițiile internaționale, semnată la Paris la data de 22 noiembrie 1928, ratificată de România prin Legea nr. 246/1930, cu modificările și completările ulterioare, organizată pe teritoriul României sau într-un stat membru al Convenției de la Paris pentru protecția proprietății industriale, în forma revizuită la Stockholm la 14 iulie 1967, și dacă o cerere de înregistrare a desenului sau modelului sub care au fost prezentate aceste produse a fost depusă la O.S.I.M. într-un termen de 6 luni de la data prezentării în expoziție, solicitantul va beneficia de un drept de prioritate de la data introducerii produsului în expoziție; această perioadă nu prelungește termenul de prioritate prevăzut la art. 16. + Articolul 18Prioritățile prevăzute la art. 16 și 17 sunt recunoscute dacă sunt invocate odată cu depunerea cererii și dacă în termen de 3 luni de la data depunerii cererii se confirmă prin acte de prioritate. + Articolul 19(1) Cererile de înregistrare depuse la O.S.I.M. vor fi supuse unei examinări preliminare din care să rezulte:a) îndeplinirea condițiilor de formă ale cererii, prevăzute la art. 10 alin. (1); ... b) îndeplinirea condițiilor prescrise pentru reprezentările grafice, prevăzute la art. 11; ... c) îndeplinirea condițiilor prescrise pentru celelalte documente sau acte anexate la cerere, prevăzute la art. 10 alin. (2); ... d) achitarea taxelor în termenul și cuantumul prevăzute de lege. ... (2) În cazul în care neregularitățile nu sunt remediate în termenul acordat de O.S.I.M., cererea se va respinge sau, după caz, nu se va recunoaște prioritatea.(3) Dacă se constată neregularități, acestea se notifică solicitantului, acordându-i-se un termen necesar pentru remedieri.(4) Cererile care nu îndeplinesc condițiile de depozit multiplu se vor diviza de către solicitant, la cererea O.S.I.M.(5) Solicitantul are obligația să divizeze cererea în termenul acordat de O.S.I.M., constituind câte un depozit reglementar pentru fiecare grup de desene sau modele care îndeplinesc condițiile prevăzute la art. 14.(6) În cazul în care solicitantul nu divizează cererea în termenul acordat, O.S.I.M. divizează din oficiu cererea în mai multe cereri divizate și va lua în examinare numai prima cerere, respingându-le pe celelalte.(7) Cererile divizate nu pot fi depuse decât pentru elementele care nu depășesc conținutul cererii inițiale. Cererile divizate sunt considerate ca fiind depuse la data de depozit a cererii inițiale. + Articolul 20(1) Cererea de înregistrare a desenului sau modelului, precum și reproducerea, fotografia sau reprezentarea grafică a acestuia se publică în Buletinul oficial de proprietate industrială al O.S.I.M., în format electronic, în termen de maximum 4 luni de la data constituirii depozitului reglementar, în alb-negru sau, la cerere, în culori.(2) Publicarea prevăzută la alin. (1) poate fi amânată, la cererea solicitantului, pe o perioadă care nu poate depăși 30 de luni, calculată de la data depunerii cererii sau de la data priorității, când aceasta a fost invocată.(3) Publicarea cererilor internaționale de către Organizația Mondială a Proprietății Intelectuale este considerată o publicare conform alin. (1). + Articolul 21(1) Persoanele interesate pot face opoziții scrise la O.S.I.M. privind cererea de înregistrare a desenului sau modelului, în termen de două luni de la data publicării acestuia, pentru motivele prevăzute la art. 22 alin. (3).(2) O.S.I.M. notifică solicitantului cererii opoziția formulată, indicând numele persoanei care a formulat-o, precum și motivele opoziției privind înregistrarea desenului sau modelului.(3) În termen de două luni de la data notificării opoziției, solicitantul poate prezenta punctul său de vedere.(4) Opoziția formulată cu privire la cererea de desen sau model publicată se soluționează de către o comisie din cadrul Serviciului desene și modele în termen de 3 luni de la depunere. Comisia emite un raport de admitere sau de respingere a opoziției, care va fi avut în vedere la examinarea de fond.(5) Soluționarea opoziției poate fi suspendată în următoarele situații:a) când se bazează pe o cerere de înregistrare a unui desen sau model, până la luarea unei hotărâri cu privire la aceasta; ... b) desenul sau modelul opus face obiectul unei acțiuni în anulare, până la soluționarea definitivă a cauzei. ... + Articolul 22(1) Cererile de înregistrare a desenelor sau modelelor se examinează de către Comisia de examinare a desenelor și modelelor. Comisia hotărăște, după caz, înregistrarea sau respingerea desenului sau modelului, în termen de 12 luni de la data publicării cererii, ori poate lua act de renunțarea la cerere sau de retragerea acesteia. Comisia va lua hotărârea de înregistrare a desenului sau modelului pe baza unui raport de examinare și în conformitate cu prevederile art. 2, 6 și 7.(2) Înregistrarea desenelor sau modelelor se face în Registrul desenelor și modelelor și se publică în Buletinul oficial de proprietate industrială al O.S.I.M.(3) Cererea de înregistrare a unui desen sau model va fi respinsă sau înregistrarea va fi anulată pentru următoarele motive:a) nu sunt îndeplinite prevederile art. 2, 6 și 7; ... b) obiectul cererii se încadrează în prevederile art. 8 și 9; ... c) încorporează, fără acordul titularului, o operă protejată prin Legea nr. 8/1996 privind dreptul de autor și drepturile conexe, cu modificările și completările ulterioare, sau orice alt drept de proprietate industrială protejat; ... d) constituie o utilizare improprie a oricăruia dintre obiectele menționate în lista cuprinsă în art. 6 ter din Convenția de la Paris pentru protecția proprietății industriale, în forma revizuită la Stockholm la 14 iulie 1967, la care România a aderat prin Decretul nr. 1.177/1968, sau o utilizare abuzivă a emblemelor și stemelor, altele decât cele menționate în art. 6 ter din convenție; ... e) solicitantul nu a făcut dovada că este persoană îndreptățită la înregistrarea desenului sau modelului în sensul art. 3; ... f) desenul sau modelul este în conflict cu un desen sau model anterior care a făcut obiectul unei divulgări publice după data de depozit a cererii de înregistrare sau după data de prioritate, dacă o prioritate este revendicată, și care este protejat de la o dată anterioară prin înregistrarea unui desen sau model comunitar ori printr-o cerere de înregistrare a unui desen sau model comunitar, sau prin înregistrarea unui desen sau model în România ori printr-o cerere de obținere a protecției în România; ... g) desenul sau modelul folosește un semn distinctiv ce conferă titularului semnului dreptul de a interzice această utilizare. ... (4) Când un desen sau model a fost respins la înregistrare ori când un drept asupra unui desen sau model a fost declarat nul în temeiul alin. (3), desenul sau modelul poate fi înregistrat ori dreptul asupra desenului poate fi menținut într-o formă modificată, dacă în acea formă cerințele de protecție vor fi îndeplinite, iar identitatea desenului sau modelului va fi păstrată. Înregistrarea sau menținerea într-o formă modificată poate să includă înregistrarea însoțită de o renunțare parțială din partea deținătorului dreptului asupra desenului sau modelului ori de înregistrarea în Registrul desenelor și modelelor a hotărârii judecătorești a instanței care a pronunțat nulitatea parțială a dreptului asupra desenului sau modelului.(5) Dreptul asupra unui desen poate fi declarat nul chiar după ce a expirat sau s-a renunțat la el.(6) În examinarea cererii, se vor lua în considerare fondul documentar de desene și modele existent la O.S.I.M., înregistrările internaționale de desene și modele la Organizația Mondială a Proprietății Intelectuale, desenele/modelele comunitare, precum și orice alte documente relevante pentru procedurile de examinare depuse de persoanele interesate. În procedurile de examinare, O.S.I.M. poate solicita orice completări necesare, iar în cazul desenelor, chiar specimene.(7) Dispozițiile prezentei legi se aplică și cererilor internaționale depuse conform Aranjamentului de la Haga, care își extind efectele lor în România, în afară de cazul în care nu se prevede altfel. + Articolul 23Dacă înregistrarea unui desen sau model, reînnoirea înregistrării acestuia sau înscrierea unei modificări în Registrul de desene și modele a fost afectată, în mod evident, din eroare materială, O.S.I.M. poate, în termen de 3 luni cu începere de la data înregistrării sau de la data înscrierii, să revoce înregistrarea, reînnoirea sau înscrierea modificării efectuate. Hotărârea de revocare, motivată, se comunică persoanelor interesate în termen de 30 de zile. + Articolul 24(1) Hotărârile privind cererile de înregistrare a desenului sau modelului pot fi contestate, în scris și motivat, la O.S.I.M., în termen de 30 de zile de la comunicare.(2) Contestația va fi examinată, în termen de cel mult 3 luni de la depunerea contestației, de către Comisia de contestații din Departamentul de apeluri al O.S.I.M.*)---------- Notă ... *) Organizarea și funcționarea Oficiului de Stat pentru Invenții și Mărci sunt reglementate de Hotărârea Guvernului nr. 573/1998, publicată în Monitorul Oficial al României, Partea I, nr. 345 din 11 septembrie 1998, cu modificările ulterioare. + Articolul 25(1) Hotărârea Comisiei de contestații se comunică părților în termen de 30 de zile de la pronunțare și poate fi atacată cu contestație la Tribunalul București, în termen de 30 de zile de la comunicare. Hotărârea este supusă numai apelului.(2) Hotărârile Comisiei de contestații rămase definitive se publică în Buletinul oficial de proprietate industrială al O.S.I.M., în termen de 60 de zile de la pronunțarea hotărârii.(3) În fața Comisiei de contestații părțile se pot prezenta personal sau pot fi reprezentate prin avocat, prin consilier juridic sau printr-un consilier în proprietate industrială autorizat. + Articolul 26Toate hotărârile luate în cadrul O.S.I.M. vor fi motivate. + Articolul 27Eliberarea certificatelor de înregistrare de desene sau modele de către O.S.I.M. se face în temeiul hotărârilor de admitere a cererii de înregistrare a desenelor sau modelelor, în termen de 30 de zile de la data la care hotărârea de admitere a rămas definitivă și irevocabilă. + Articolul 28(1) Procedurile privind cererile de înregistrare de desene și modele și certificatele de înregistrare sunt supuse taxelor, în cuantumul și la termenele stabilite conform legii. Taxele se plătesc în contul O.S.I.M.(2) Taxele datorate de persoanele fizice și persoanele juridice cu domiciliul sau, după caz, cu sediul în străinătate se plătesc în valută în contul O.S.I.M.(3) Neplata taxelor la termenele legale atrage neefectuarea procedurii respective sau respingerea cererii de înregistrare a desenului ori modelului. + Articolul 29(1) Solicitantul sau titularul certificatului de înregistrare care, din motive de forță majoră, nu a putut să respecte un termen privind procedurile în fața O.S.I.M. este repus în termen, dacă prezintă o cerere motivată, în termen de 60 de zile de la încetarea cauzei care l-a împiedicat să acționeze, dar nu mai târziu de un an de la expirarea termenului nerespectat.(2) Dispozițiile alin. (1) nu se aplică în următoarele situații:a) invocarea priorității conform art. 16-18; ... b) plata taxelor de înregistrare și publicare; ... c) înregistrarea unei opoziții conform art. 21; ... d) formularea contestațiilor conform art. 24. ... (3) Cererea de repunere în termen va fi însoțită de dovada privind plata taxei legale. + Capitolul IV Drepturi și obligații + Articolul 30Pe întreaga durată de valabilitate a înregistrării desenelor sau modelelor, titularul are un drept exclusiv de a le utiliza și de a împiedica utilizarea lor de o terță parte care nu dispune de consimțământul său. Titularul are dreptul de a interzice terților să efectueze, fără consimțământul său, următoarele acte: reproducerea, fabricarea, comercializarea ori oferirea spre vânzare, punerea pe piață, importul, exportul sau folosirea unui produs în care desenul sau modelul este încorporat ori la care acesta se aplică sau stocarea unui astfel de produs în aceste scopuri. + Articolul 31(1) Întinderea protecției este determinată de reprezentările grafice ale desenelor sau modelelor înregistrate.(2) Protecția acordată unui desen sau model în baza prezentei legi se extinde la orice desen sau model care nu produce o impresie vizuală globală diferită asupra unui utilizator avizat.(3) La stabilirea sferei de protecție se ia în considerare gradul de libertate a autorului în realizarea desenului sau modelului. + Articolul 32Drepturile conferite la art. 30 nu se exercită în privința:a) actelor efectuate exclusiv în scop personal și necomercial, experimental, de cercetare sau învățământ, cu condiția ca aceste acte să nu prejudicieze exploatarea normală a desenelor sau modelelor și să se menționeze sursa; ... b) activităților de reproducere în domeniul cercetării sau învățământului, în scopul citării ori predării, cu condiția ca aceste activități să fie compatibile cu practica comercială loială, să nu aducă atingere în mod nedrept exploatării normale a desenului sau modelului și ca sursa să fie menționată; ... c) echipamentelor aflate pe vehicule de transport maritim sau aerian înregistrate într-o altă țară, atunci când acestea intră temporar pe teritoriul României, ori importului de piese de schimb și accesorii în scopul reparării acestor vehicule sau al executării de reparații pe aceste vehicule; ... d) folosirii sau luării măsurilor efective și serioase de folosire a desenelor sau modelelor de către terți, în intervalul de timp dintre decăderea din drepturi a titularului și revalidarea certificatului; ... e) folosirii desenului sau modelului cu bună-credință, în perioada cuprinsă între data publicării decăderii din drepturi a titularului și data publicării dreptului restabilit. ... + Articolul 33Drepturile decurgând din înregistrarea desenului sau modelului nu se vor putea exercita în cazul introducerii pe piața comunitară a produselor în care sunt încorporate desene sau modele protejate ori la care acestea se aplică, introduse pe piață anterior de către titularul certificatului de înregistrare sau cu consimțământul acestuia. + Articolul 34(1) Începând cu data publicării cererii persoana fizică sau persoana juridică îndreptățită la eliberarea certificatului de înregistrare beneficiază provizoriu de aceleași drepturi conferite în conformitate cu prevederile art. 30, până la eliberarea certificatului de înregistrare, cu excepția cazurilor în care cererea de înregistrare a fost respinsă sau retrasă.(2) Încălcarea prevederilor alin. (1) atrage pentru persoanele vinovate obligația de despăgubire potrivit dreptului comun; titlul pentru plata despăgubirilor se poate executa numai după eliberarea certificatului de înregistrare a desenului sau modelului. + Articolul 35(1) Perioada de valabilitate a unui certificat de înregistrare a desenului sau modelului este de 10 ani de la data constituirii depozitului reglementar și poate fi reînnoită pe 3 perioade succesive de 5 ani.(2) Pe întreaga perioadă de valabilitate a certificatului, titularul este obligat la plata taxelor de menținere în vigoare a acestuia.(3) O.S.I.M. acordă un termen de grație de cel mult 6 luni pentru plata taxelor de menținere în vigoare, pentru care se percep majorări.(4) Neplata acestor taxe atrage decăderea titularului din drepturi.(5) Decăderea titularului din drepturi se publică în Buletinul oficial de proprietate industrială al O.S.I.M.(6) În cazul decăderii din drepturi a titularului, acesta poate solicita la O.S.I.M. revalidarea certificatului de înregistrare, în termen de 6 luni de la data decăderii, pentru motive temeinice. + Articolul 36Dreptul exclusiv de exploatare decurgând din înregistrarea desenului sau modelului încetează în următoarele situații:a) la expirarea perioadei de valabilitate; ... b) prin anularea certificatului de înregistrare; ... c) prin decăderea titularului din drepturi; ... d) prin renunțarea titularului certificatului de înregistrare. ... + Articolul 37Titularii certificatelor de înregistrare a desenelor sau modelelor pot menționa pe produse semnul D, respectiv litera "D" majusculă, înscrisă într-un cerc, însoțită de numele titularului sau de numărul certificatului. + Articolul 38(1) Dreptul la eliberarea certificatului de înregistrare a desenului sau modelului, drepturile care decurg din cererea de înregistrare a desenului sau modelului, precum și drepturile născute din înregistrare sunt transmisibile în tot sau în parte.(2) Transmiterea se poate face pe cale succesorală, prin cesiune sau licență.(3) Transmiterea se înscrie la O.S.I.M. în Registrul desenelor și modelelor și produce efecte față de terți numai de la data publicării în Buletinul oficial de proprietate industrială al O.S.I.M. a mențiunii de transmitere.(4) Înscrierea transmiterii de drepturi asupra desenelor sau modelelor aflate în litigiu se suspendă până la data rămânerii definitive a hotărârilor judecătorești cu privire la acestea. + Articolul 39(1) Autorul, titular al certificatului de înregistrare a desenului sau modelului, beneficiază de drepturi patrimoniale stabilite pe bază de contract cu persoanele care exploatează desenul sau modelul.(2) În cazul încheierii unui contract de cesiune, drepturile patrimoniale ale autorului se stabilesc în acest contract. + Articolul 40Cererile internaționale făcute în conformitate cu Aranjamentul de la Haga se depun la Organizația Mondială a Proprietății intelectuale, direct sau prin intermediul O.S.I.M. + Articolul 41(1) Autorul are dreptul să i se menționeze numele, prenumele și calitatea în certificatul de înregistrare eliberat, precum și în orice acte sau publicații privind desenul sau modelul.(2) Datele din certificatul de înregistrare se înscriu în carnetul de muncă. + Articolul 42(1) Înregistrarea desenului sau modelului poate fi anulată, în tot sau în parte, la cererea unei persoane interesate, pentru motivele prevăzute la art. 22 alin. (3).(2) Anularea poate fi cerută pe toată durata de valabilitate a certificatului de înregistrare și se judecă de către Tribunalul București.(3) Hotărârea de anulare se înregistrează la O.S.I.M. și se publică în termen de maximum două luni de la data înregistrării acesteia. + Articolul 43Litigiile cu privire la calitatea de autor al desenului sau modelului, calitatea de titular al certificatului de înregistrare, cele cu privire la drepturile patrimoniale născute din contractele de cesiune sau licență sunt de competența instanțelor judecătorești, potrivit dreptului comun. + Capitolul V Desenele și modelele comunitare + Articolul 44Desenele și modelele comunitare beneficiază de protecție pe teritoriul României, în baza Regulamentului nr. 6/2002/CE privind desenele și modelele comunitare, publicat în Jurnalul Oficial al Comunităților Europene L nr. 3 din 5 ianuarie 2002. + Articolul 45Cererile de desene și modele comunitare pot fi depuse direct la Oficiul pentru Armonizare în Piața Internă sau prin intermediul O.S.I.M. + Articolul 46Când o cerere de desen sau model comunitar este depusă la O.S.I.M. în temeiul art. 35 din Regulamentul nr. 6/2002/CE, O.S.I.M. înscrie data primirii pe cerere, și, fără să procedeze la examinare, o transmite la Oficiul comunitar în termen de două săptămâni, cu plata unei taxe de transmitere în cuantum de 70 de lei. + Articolul 47Litigiile având ca obiect desene sau modele comunitare, pentru care Regulamentul nr. 6/2002/CE atribuie competența tribunalelor de desene și modele comunitare în sensul art. 80 alin. (1) din regulament, sunt de competența Tribunalului București, care soluționează cauzele în primă instanță. + Capitolul VI Atribuțiile Oficiului de Stat pentru Invenții și Mărci în domeniul protecției desenelor și modelelor + Articolul 48O.S.I.M. este organul guvernamental de specialitate, cu autoritate unică pe teritoriul României, care asigură protecția desenelor și modelelor. + Articolul 49O.S.I.M. are următoarele atribuții în domeniul protecției desenelor și modelelor:a) acordă protecție prin eliberarea certificatului de înregistrare a desenelor și modelelor; ... b) este depozitarul Registrului cererilor depuse și al Registrului desenelor și modelelor; ... c) efectuează, la cerere, cercetări documentare privind desenele și modelele publicate și servicii de mediere; ... d) întreține relații cu organizațiile guvernamentale similare și cu organizațiile internaționale de specialitate la care România este membră; ... e) informează Comisia Europeană cu privire la dispozițiile naționale adoptate în scopul transpunerii dispozițiilor Directivei 98/71/CE a Parlamentului European și a Consiliului din 13 octombrie 1998 privind protecția juridică a desenelor și modelelor industriale; ... f) acordă, la cerere, asistență în domeniul proprietății industriale, organizează cursuri de instruire pentru specialiștii în domeniu; ... g) editează și publică periodic în Buletinul oficial de proprietate industrială al O.S.I.M. date privitoare la desene și modele. ... + Capitolul VII Răspunderi și sancțiuni + Articolul 50(1) Însușirea fără drept, în orice mod, a calității de autor al desenului ori modelului constituie infracțiune și se pedepsește cu închisoare de la 3 luni la 2 ani sau cu amendă.(2) Împăcarea înlătură răspunderea penală. + Articolul 51În cazul în care, printr-o hotărâre judecătorească, se stabilește că o altă persoană decât cea care figurează în cererea de înregistrare sau în certificatul de înregistrare este îndreptățită la eliberarea certificatului de înregistrare, O.S.I.M. eliberează certificatul de înregistrare persoanei îndreptățite și publică schimbarea titularului. + Articolul 52(1) Săvârșirea fără drept a oricărui act prevăzut la art. 30, după data înregistrării desenului sau modelului, constituie infracțiunea de contrafacere și se pedepsește cu închisoare de la 3 luni la 2 ani ori cu amendă.(2) Împăcarea înlătură răspunderea penală. + Articolul 53(1) Dacă titularul unui desen ori model înregistrat sau orice altă persoană care exercită dreptul de proprietate industrială cu consimțământul titularului face dovada credibilă că dreptul de proprietate industrială asupra desenului sau modelului face obiectul unei acțiuni ilicite, actuale sau iminente și că această acțiune riscă să îi cauzeze un prejudiciu greu de reparat, poate să ceară instanței judecătorești luarea unor măsuri provizorii.(2) Instanța judecătorească poate să dispună în special:a) interzicerea încălcării sau încetarea ei provizorie; ... b) luarea măsurilor necesare pentru a asigura conservarea probelor. Sunt aplicabile prevederile Ordonanței de urgență a Guvernului nr. 100/2005 privind asigurarea respectării drepturilor de proprietate industrială, aprobată cu modificări prin Legea nr. 280/2005, cu modificările și completările ulterioare. ... (3) Dispozițiile procedurale aplicabile sunt cuprinse în dispozițiile Codului de procedură civilă privitoare la măsurile provizorii în materia drepturilor de proprietate intelectuală.(4) Măsurile provizorii pot fi dispuse și împotriva unui intermediar ale cărui servicii sunt utilizate de către un terț pentru a încălca un drept protejat prin prezenta lege. + Articolul 54Autoritățile vamale pot dispune, fie din oficiu, fie la cererea titularului desenului sau modelului înregistrat, suspendarea vămuirii la importul mărfurilor, în cazurile prevăzute la art. 53, până la pronunțarea hotărârii judecătorești. + Articolul 55Certificatele de înregistrare a desenelor și modelelor în vigoare reprezintă active necorporale și pot fi înregistrate în patrimoniul titularului, persoană juridică. + Articolul 56(1) La cererea instanței judecătorești, O.S.I.M. este obligat să înainteze actele, documentele și informațiile necesare judecării cauzei cu care a fost învestită.(2) În toate litigiile privind desenele și modelele citarea titularilor este obligatorie.*Prezenta lege*) transpune dispozițiile Directivei 98/71/CE privind protecția juridică a desenelor și modelelor comunitare, publicată în Jurnalul Oficial al Comunităților Europene L nr. 289 din 28 octombrie 1998, și creează cadrul juridic necesar aplicării directe, de la data aderării României la Uniunea Europeană, a Regulamentului nr. 6/2002/CE privind desenele și modelele comunitare, publicat în Jurnalul Oficial al Comunităților Europene L nr. 3 din 5 ianuarie 2002.-------- Notă ... *) Mențiunea privind transpunerea normelor comunitare este prevăzută în Legea nr. 280/2007 pentru modificarea și completarea Legii nr. 129/1992, publicată în Monitorul Oficial al României, Partea I, nr. 729 din 26 octombrie 2007.

References: Articolul 1
 Articolul 2
 Articolul 3
 Articolul 4
 Articolul 5
 Articolul 6
 Articolul 7
 Articolul 8
 Articolul 9
 Articolul 10
 Articolul 11
 Articolul 12
 Articolul 13
 Articolul 14
 Articolul 15
 Articolul 16
 Articolul 17
 Articolul 18
 Articolul 19
 Articolul 20
 Articolul 21
 Articolul 22
 Articolul 23
 Articolul 24
 Articolul 25
 Articolul 26
 Articolul 27
 Articolul 28
 Articolul 29
 Articolul 30
 Articolul 31
 Articolul 32
 Articolul 33
 Articolul 34
 Articolul 35
 Articolul 36
 Articolul 37
 Articolul 38
 Articolul 39
 Articolul 40
 Articolul 41
 Articolul 42
 Articolul 43
 Articolul 44
 Articolul 45
 Articolul 46
 Articolul 47
 Articolul 48
 Articolul 49
 Articolul 50
 Articolul 51
 Articolul 52
 Articolul 53
 Articolul 54
 Articolul 55
 Articolul 56